b"\n_START_ARTICLE_\nSixt de Borb\xc3\xb3\n_START_SECTION_\nBiografia\n_START_PARAGRAPH_\n\xc3\x89s el fill segon de Francesc Xavier de Borb\xc3\xb3 i Parma (pretendent al tron d'una de les branques del carlisme, llavors com a regente, i m\xc3\xa9s tard com rei) i de Magdalena de Borb\xc3\xb3-Busset. Va estudiar en diversos col\xc2\xb7legis religiosos, completant la seva formaci\xc3\xb3 posteriorment amb estudis de Dret, lleng\xc3\xbces cl\xc3\xa0ssiques i modernes i finances._NEWLINE_Sota el nom fals d'Enrique Aranjuez, el 1965 es va allistar en el ter\xc3\xa7 Gran Capit\xc3\xa0, 1\xc2\xba de la Legi\xc3\xb3. El 2 de maig d'aquell any va jurar bandera, per\xc3\xb2 en descobrir-se la seva identitat va ser expulsat de la Legi\xc3\xb3 i d'Espanya._NEWLINE_Despr\xc3\xa9s de la cessi\xc3\xb3 de la direcci\xc3\xb3 din\xc3\xa0stica del partit en 1972 del seu pare al seu germ\xc3\xa0 Carles Hug, les seves diverg\xc3\xa8ncies es van accentuar, sobretot a causa de l'evoluci\xc3\xb3 ideol\xc3\xb2gica del Partit Carl\xc3\xad liderat pel seu germ\xc3\xa0 cap al socialisme autogestionari. Finalment, els sectors tradicionalistes del carlisme propers a Sixt, dirigits per Raimundo de Miguel, es van separar. La ruptura es va fer p\xc3\xbablica mitjan\xc3\xa7ant una carta dirigida per Sixt al seu germ\xc3\xa0, el 22 de setembre de 1975, en qu\xc3\xa8 l'acusava de trair els ideals carlins. Una publicaci\xc3\xb3 del Partit Carl\xc3\xad afirma que encara que va aconseguir adhesions a Val\xc3\xa8ncia i a Andalusia, va fracassar a Navarra. No obstant, Jos\xc3\xa9 Arturo M\xc3\xa1rquez de Prado, que va organitzar l'operaci\xc3\xb3, afirm\xc3\xa0 anys despr\xc3\xa9s en una entrevista que, tot i que el suport navarr\xc3\xa8s a Sixt Enric havia estat minoritari, havien rebut el suport de molts carlins d'Estella, Ma\xc3\xb1eru, Viana, Oteiza de la Solana, Puente la Reina i de la fam\xc3\xadlia Baleztena. Segons M\xc3\xa1rquez de Prado, importants fam\xc3\xadlies tradicionalistes del Pa\xc3\xads Basc, Gal\xc3\xadcia, Navarra, Catalunya, Val\xc3\xa8ncia, Andalusia i Madrid tamb\xc3\xa9 van anar amb Sixt a Montejurra._NEWLINE_En la primavera de 1976, en el romiatge de Montejurra, un heterogeni grup \xc2\xabsixt\xc3\xad\xc2\xbb, compost per membres d'una nova Comuni\xc3\xb3 Tradicionalista, la Germanor d'Excombatents, Uni\xc3\xb3 Nacional Espanyola i Fuerza Nueva, acompanyats de pistolers ultradretans espanyols, argentins, italians i francesos, va agredir als militants del Partit Carl\xc3\xad, resultant morts dos partidaris de Carles Hug. L'any seg\xc3\xbcent dels incidents es va ratificar el suport majoritari del Partit Carl\xc3\xad a Carles Hug._NEWLINE_ Un cop iniciat el procejo judicial dels fets de Montejurra, el jutjat d'Estella va emetre un requeriment de crida i cerca contra Sixt. No obstant aix\xc3\xb2, l'endem\xc3\xa0 Manuel Fraga com a Ministre de Governaci\xc3\xb3 en comptes de lliurar-lo a la Just\xc3\xadcia el expulsaria d'Espanya._NEWLINE_Al mar\xc3\xa7 de 1977 va anunciar a la premsa properes accions legals contra el seu germ\xc3\xa0 Carles Hug._NEWLINE_El 25 de juny de 1977, a l'esgl\xc3\xa9sia de Sant Jeroni el Reial a Madrid, va participar en un funeral pel seu pare, comptant amb un perm\xc3\xads especial de Govern per entrar a Espanya. En representaci\xc3\xb3 del rei Joan Carles va assistir al funeral el duc de Cal\xc3\xa0bria, qui va ocupar un setial al peu del presbiteri en el costat de l'Evangeli. Al davant, al costat de l'Ep\xc3\xadstola, van ocupar sengles setials la v\xc3\xaddua del finat, Magdalena de Borb\xc3\xb3, duquessa de Parma, i els seus fills, Sixt Enric i Mar\xc3\xada Francisca El Partit Carl\xc3\xad denunciaria la seva pres\xc3\xa8ncia a Madrid davant del jutge de gu\xc3\xa0rdia i demanaria que es prenguessin mesures perqu\xc3\xa8 fos aplicat el requeriment del jutjat d'Estella. Per\xc3\xb2 novament Sixt abandonaria Espanya sense declarar al jutjat._NEWLINE_Els sixtins no van aconseguir unificar sota el lideratge de Sixt a la Comuni\xc3\xb3 Tradicionalista (1975) tots els grups carlins tradicionalistes anteriorment separats de Don Xavier, com era el cas de la Reg\xc3\xa8ncia Nacional i Carlista d'Estella, la Germandat Nacional del Maestrat i Uni\xc3\xb3 Nacional Espanyola. L'any 1977 encara es va fundar un altre grup, la Comuni\xc3\xb3 Cat\xc3\xb2lico Mon\xc3\xa0rquica. Posteriorment hi va haver tensions internes i el 1980 Raimundo de Miguel manifestaria que Sixt Enric \xc2\xabno \xc3\xa9s rei, ni regent, ni hereu\xc2\xbb. Finalment al maig de 1981, a El Escorial, va ser celebrada una assemblea de 63 tradicionalistes descontents amb Sixt Enric \xc2\xabper tractar sobre la acef\xc3\xa0lia de la Comuni\xc3\xb3 Tradicionalista del moment i la manca d'autoritat leg\xc3\xadtima\xc2\xbb. La p\xc3\xa8rdua d'import\xc3\xa0ncia de les prefer\xc3\xa8ncies din\xc3\xa0stiques per als partidaris de Sixt Enric afavoriria posteriorment la conflu\xc3\xa8ncia en 1986 dels diferents grups tradicionalistes en la Comuni\xc3\xb3 Tradicionalista Carlista._NEWLINE_En 1981 va ser assenyalat per Diario 16 com \xc2\xabinstigador de la Internacional Feixista\xc2\xbb._NEWLINE_Pel gener de 2001, Sixt va sofrir un greu accident d'autom\xc3\xb2bil a l'Argentina. Aquest mateix any va llan\xc3\xa7ar una proclama per a la reagrupaci\xc3\xb3 dels seus simpatitzants, a conseq\xc3\xbc\xc3\xa8ncia de la qual es va afirmar que es reactivava la Comuni\xc3\xb3 Tradicionalista, al marge de la Comuni\xc3\xb3 Tradicionalista Carlista, i es va reorganitzar una Secretaria Pol\xc3\xadtica, dirigida per Rafael Gambra i, despr\xc3\xa9s de la seva mort, per Miguel Ayuso. Des de llavors, Sixt no ha aparegut massa en la vida p\xc3\xbablica. En una carta l'any 2002 va mostrar el seu suport al l\xc3\xadder ultradret\xc3\xa0 franc\xc3\xa8s Jean-Marie Le Pen. En una altra, es va oposar, infructuosament, al desig de Carles Hug de cedir els fons de l'arxiu carl\xc3\xad de la fam\xc3\xadlia Borb\xc3\xb3 Parma a l'Arxiu Hist\xc3\xb2ric Nacional. Tamb\xc3\xa9 va participar en un acte a Madrid contra la Constituci\xc3\xb3 Europea, i el 2006 va dirigir una carta a Benet XVI amb motiu de la seva visita a Espanya._NEWLINE_Les seves germanes li han demanat diversos cops als tribunals una part de la quantiosa her\xc3\xa8ncia que Sixt va rebre de la seva mare de manera desproporcionada._NEWLINE_Actualment resideix al Castell de Ligni\xc3\xa8res (Fran\xc3\xa7a), encara que es despla\xc3\xa7a sovint a diversos pa\xc3\xafsos de parla hispana."